**Dôvodová správa**

**I. Všeobecná časť**

Zmena klímy patrí medzi najvážnejšie globálne hrozby, akým muselo ľudstvo doteraz čeliť. Medzinárodná spoločnosť sa snaží riešiť problém zmeny klímy prostredníctvom Rámcového dohovoru OSN o zmene klímy z roku 1992, ktorého stranami je v súčasnosti 185 krajín alebo medzinárodných spoločenstiev, vrátane Slovenska a Európskej únie. Dohovor sa usiluje o stabilizáciu atmosférických koncentrácií skleníkových plynov na bezpečnú úroveň. Dohovor okrem iného vyžaduje od krajín, aby prijali opatrenia, zamerané na zníženie ich emisií skleníkových plynov na úroveň roku 1990. V roku 1997 sa strany Dohovoru dohodli, že rozvinuté krajiny by mali prijať právne záväzné zníženie ich spoločných emisií šiestich skleníkových plynov minimálne o 5% v porovnaní s rokom 1990, a to v priebehu obdobia 2008 – 2012. Tieto záväzky boli prijaté vo forme Kjótskeho protokolu. Pre Slovensko z protokolu vyplýva rovnaký záväzok ako pre ostatné krajiny Európskej únie: neprekročiť v období rokov 2008 - 2012 priemernú úroveň emisií skleníkových plynov z roku 1990 zníženú o 8 %.

Protokol taktiež ustanovuje tzv. flexibilné mechanizmy pre plnenie záväzkov a to spoločné plnenie, mechanizmus čistého rozvoja a režim obchodovania s emisiami. Ich spoločným znakom je snaha o dosiahnutie maximálneho zníženia emisií skleníkových plynov ekonomicky najefektívnejším spôsobom. Podstatou spoločného plnenia a mechanizmu čistého rozvoja je získanie jednotiek zníženia emisií (ERU) alebo jednotiek certifikovaného zníženia emisií (CER) na základe investície v krajinách s transformujúcou sa ekonomikou alebo v rozvojových krajinách.

Smernica Európskeho parlamentu a Rady 2003/87/ES, ktorou sa ustanovuje schéma obchodovania s emisnými kvótami skleníkových plynov v Spoločenstve a ktorou sa mení a dopĺňa smernica rady 96/6/ES o integrovanej prevencii a kontrole znečisťovania bola do nášho práva transponovaná zákonom č. 572/2004 Z.z. o obchodovaní s emisnými kvótami a o zmene a doplnení niektorých zákonov v znení zákona č. 733/2004 Z.z. Týmto sa vytvoril ekonomický nástroj, ktorý vytvára sústavný tlak na prevádzkovateľov, aby hľadali lacnejšie možnosti zníženia emisií skleníkových plynov a tým pozitívne prispieva k splneniu záväzkov Kjótskeho protokolu.

Smernica Európskeho parlamentu a Rady 2004/101/ES, ktorou sa mení a dopĺňa smernica 2003/87/ES o vytvorení systému obchodovania s kvótami emisií skleníkových plynov v rámci Spoločenstva s ohľadom na projektové mechanizmy Kjótskeho protokolu umožňuje členským štátom Európskej únie povoliť používanie jednotiek zníženia emisií skleníkových plynov získaných z projektových aktivít v národných schémach obchodovania a v schéme spoločenstva. Táto smernica sa preberá do predkladaného návrhu novely zákona č. 572/2004 Z.z. o obchodovaní s emisnými kvótami a o zmene a doplnení niektorých zákonov v znení zákona č. 733/2004 Z.z. tak, že umožňuje obchodovanie s uvedenými jednotkami zníženia emisií a taktiež umožňuje povinným a dobrovoľným účastníkom schémy obchodovania využívať tieto jednotky na pokrytie svojich emisií z prevádzky až do výšky percentuálneho podielu pridelených kvót, ktorý sa určí v národnom pláne prideľovania kvót pre skleníkové plyny.

Ďalšie zmeny zákona sa navrhujú za účelom upresnenia niektorých ustanovení týkajúcich sa uplatňovania mechanizmov obchodovania s emisnými kvótami a zosúlaďujú podmienky a požiadavky zákona s ustanoveniami Nariadenia komisieč. 2216/2004 o normalizovaných a zabezpečených systémoch registrov v súlade so smernicou Európskeho parlamentu a Rady č. 2003/87/ES a s rozhodnutím Európskeho parlamentu a Rady č. 280/2004/ES, ktoré nadobudlo účinnosť až po prijatí zákona 572/2004 Z.z. v Národnej rade Slovenskej republiky.

Návrh novely zákona o obchodovaní s emisnými kvótami je v súlade s Ústavou Slovenskej republiky a s ostatnými všeobecne záväznými právnymi predpismi.

Návrh predkladaného zákona je v súlade s Dohovorom Európskej hospodárskej komisie Organizácie Spojených národov z 25. júna 1998 o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia (tzv. Aarhuský dohovor).

Ministerstvo financií SR vzalo na vedomie, že návrh zákona nemá dopad na verejné financie, ani vplyv na zamestnanosť, životné a podnikateľské prostredie.

### Doložka

**finančných, ekonomických, environmentálnych vplyvov, vplyvov na zamestnanosť a  podnikateľské prostredie**

**Prvá časť: Odhad dopadov na verejné financie**

Návrh zákona nezvyšuje náklady na verejné financie.

**Druhá časť: Odhad dopadov na obyvateľov, hospodárenie podnikateľskej sféry a iných právnických osôb**

Návrh zákona nemá priamy dopad na obyvateľov. Rozširuje im však možnosti obchodovania aj na obchodovanie s emisnými jednotkami získanými z projektových aktivít.

## Tretia časť: Vyčíslenie odhadu dopadov na životné prostredie

# Návrh zákona dopĺňa a konkretizuje zákon o obchodovaní s emisnými kvótami, napomáha k znižovaniu emisií skleníkových plynov a má kladný vplyv na životné prostredie..

**Štvrtá časť: Odhad dopadov na zamestnanosť**

# Zákon nebude mať dopad na zamestnanosť.

**Piata časť: Analýza vplyvov na podnikateľské prostredie**

Zákon bude mať priamy dopad na tých podnikateľov, ktorí sú alebo sa stanú povinnými, dobrovoľnými alebo ostatnými účastníkmi schémy alebo systému obchodovania. Tento dopad bude spočívať v platení poplatkov za zriadenie a vedenie účtu kvót v registri kvót podľa aktuálneho sadzobníka vydaného správcom registra kvót. Zároveň však zákon umožňuje podnikateľom vykonávať projektové aktivity a rozširuje ich možnosti obchodovania aj na obchodovanie s emisnými jednotkami získanými z projektových aktivít.

**Doložka zlučiteľnosti**

**právneho predpisu s právom Európskych spoločenstiev a právom Európskej únie**

1. Predkladateľ právneho predpisu: Vláda Slovenskej republiky
2. Názov návrhu právneho predpisu: Zákon, ktorým sa mení a dopĺňa zákon č. 572/2004 Z. z. o obchodovaní s emisnými kvótami a o zmene a doplnení niektorých zákonov v znení zákona č. 733/2004 Z. z.
3. Problematika návrhu právneho predpisu:
   1. -je upravená v primárnom práve Európskych spoločenstiev v hlave XIX Životné prostredie Zmluvy o založení Európskeho spoločenstva v platnom znení

-je upravená v sekundárnom práve Európskych spoločenstiev v Smernici Európskeho parlamentu s Rady 2004/101/ES, ktorou sa mení a dopĺňa smernica 2003/87/ES o vytvorení systému obchodovania s kvótami emisií skleníkových plynov v rámci Spoločenstva s ohľadom na projektové mechanizmy Kjótskeho protokolu a v  Nariadení Komisie (ES) č. 2216/2004 z 21. decembra 2004 o normalizovaných a zabezpečených systémoch registrov v súlade so smernicou Európskeho parlamentu a Rady č. 2003/87/ES a s rozhodnutím Európskeho parlamentu a Rady č. 280/2004/ES

* 1. nie je upravená v primárnom a sekundárnom práve Európskej únie
  2. je obsiahnutá v judikatúre Súdu prvého stupňa Európskych spoločenstiev v rozhodnutí T- 178/2005 zo dňa 23. novembra 2005 - Spojené kráľovstvo proti Komisii

1. Záväzky Slovenskej republiky vo vzťahu k Európskym spoločenstvám a Európskej únii:

a) Záväzky z Prístupovej zmluvy najmä z Aktu o podmienkach pristúpenia vyplývajú pre   
 Slovenskú republiku:

Záväzok Slovenskej republiky vyplýva z. čl. 54 Aktu o podmienkach pristúpenia   
 Českej republiky, Estónskej republiky, Cyperskej republiky, Lotyšskej republiky,   
 Litovskej republiky, Maďarskej republiky, Maltskej republiky, Poľskej republiky,   
 Slovinskej republiky a Slovenskej republiky a o úpravách zmlúv, na ktorých je založená   
 Európska únia.

b) identifikácia prechodných období vyplývajúcich zo Zmluvy o pristúpení Slovenskej   
 republiky k Európskej únii:

nie sú

c) lehota na prevzatie smernice bola do 13.novembra 2005,

d) konanie proti Slovenskej republike o porušení Zmluvy o  založení Európskych             spoločenstiev podľa čl. 226 až 228 Zmluvy o založení Európskych spoločenstiev             v platnom znení nebolo začaté,

e)  problematika upravená preberanou smernicou je už prebraná v § 35 ods. 7                   zákona 575/2001 Z.z. o organizácii činnosti vlády a organizácii ústrednej štátnej             správy pokiaľ ide o informačnú a oznamovaciu povinnosť, ktorú plnia ministerstvá             a ostatné ústredné orgány štátnej správy voči orgánom Európskych spoločenstiev             a Európskej únie.

1. Stupeň zlučiteľnosti návrhu právneho predpisu s právom Európskych  spoločenstiev a právom Európskej únie:

úplná

**6. Gestor:** Ministerstvo životného prostredia Slovenskej republiky

**II. Osobitná časť**

## K Čl. I

**K bodu 1**

Upravuje sa definícia kvóty tak, aby bola v súlade s definíciou uvedenou v smernici Európskeho parlamentu a Rady 2003/87/ES.

**K bodu 2**

Formulačná úprava, ktorá súvisí s úpravou definície kvóty vykonanou v bode 1.

**K bodu 3**

Formulačná úprava, ktorá súvisí s úpravou definície kvóty vykonanou v bode 1.

**K bodu 4**

Zmena legislatívnej skratky z dôvodu zosúladenia spôsobu písania veľkých písmen v slove „Komisia“ s bodom 59a prílohy č. 2 k Legislatívnym pravidlám vlády Slovenskej republiky..

**K bodu 5**

Ustanovujú sa definície základných pojmov ako je projektová aktivita a jednotka zníženia množstva emisií CER alebo  ERU získaná z projektových aktivít.

**K bodu 6**

Ostatní účastníci schémy obchodovania alebo systému obchodovania budú predkladať žiadosti o zaradenie do týchto mechanizmov obchodovania priamo správcovi registra kvót a nie ministerstvu. Týmto sa zosúlaďuje znenie zákona s ustanoveniami nariadenia komisieč. 2216/2004 o normalizovaných a zabezpečených systémoch registrov v súlade so smernicou Európskeho parlamentu a Rady č. 2003/87/ES a s rozhodnutím Európskeho parlamentu a Rady č. 280/2004/ES.

**K bodu 7**

Dopĺňajú sa náležitosti žiadosti o zapísanie do registra kvót o údaje podľa nariadenia komisieč. 2216/2004 o normalizovaných a zabezpečených systémoch registrov. Tieto údaje sa však vzťahujú len na obsah žiadosti toho žiadateľa, ktorý chce byť účastníkom  schémy obchodovania.

**K bodu 8**

V § 7 ods. 6 sa zapisovanie ostatných účastníkov schémy obchodovania a systému obchodovania do registra kvót a zriaďovanie ich účtov sa zosúlaďuje s požiadavkami nariadenia komisieč. 2216/2004.

V § 7 ods. 7 sa zosúlaďuje zapisovanie povinných a dobrovoľných účastníkov schémy obchodovania a systému obchodovania do registra kvót a zriaďovanie ich účtov s požiadavkami nariadenia komisieč. 2216/2004.

**K bodu 9**

Dopĺňa sa ustanovenie, ktorým sa upresňuje, že zriadenie účtu v registri kvót a jeho vedenie sa vykonáva na náklady účastníkov schémy obchodovania alebo systému obchodovania.

**K bodu 10**

Ustanovuje sa spolupráca Ministerstva životného prostredia SR a Ministerstva hospodárstva SR pri príprave a vypracovaní návrhu národného plánu prideľovania emisných kvót pre skleníkové plyny.

**K bodu 11**

Formulačná úprava názvu ustanovenia § 9 korešpondujúca s jeho znením.

**K bodu 12**

Vypúšťa sa možnosť priameho predaja nepridelenej časti rezervy kvót Ministerstvom životného prostredia SR .

**K bodu 13**

Formulačná úprava, ktorá súvisí s úpravou definície kvóty vykonanou v bode 1.

**K bodu 14**

Vzhľadom na automatické prideľovanie registračného čísla kvóty v registri kvót sa oproti doterajšej úprave mení spôsob označovania obmedzení použitia kvót, ktoré môže ustanoviť Ministerstvo životného prostredia Slovenskej republiky.

**K bodu 15**

Formulačná úprava, ktorá súvisí s úpravou definície kvóty vykonanou v bode 1.

**K bodu 16**

Formulačná úprava, ktorá súvisí s úpravou definície kvóty vykonanou v bode 1.

**K bodu 17 a 18**

Upravuje sa kompetencia Ministerstva životného prostredia SR na možný predaj priznaných jednotiek, s ktorými budú obchodovať účastníci schémy obchodovania podľa prílohy č. 1 tabuľky B. Priznané jednotky môže ministerstvo predať samo alebo prostredníctvom iného povereného subjektu. Ustanovuje sa spôsob nakladania s kvótami, ktoré boli účastníkovi schémy pridelené pre danú prevádzku v národnom pláne prideľovania kvót pre skleníkové plyny. Ďalej sa vykonala formulačná úprava súvisiaca s úpravou definície kvóty vykonanou v bode 1.

**K bodu 19**

Upravujú sa podmienky vzniku a používania emisných jednotiek skleníkových plynov CER a  ERU vytvorených projektovými aktivitami. Ich podstatou je myšlienka, podľa ktorej subjekt z jednej krajiny zaplatí zníženie emisií v druhej krajine, kde sú potrebné nižšie jednotkové náklady a zodpovedajúcu redukciu si odpočíta zo svojej inventúry. Tento mechanizmus by mal viesť k ekonomicky najefektívnejšiemu zníženiu emisií skleníkových plynov umožnením redukcie všade tam, kde existuje potenciál zníženia za najnižšie náklady.

Projektové aktivity, na ktorých sa zúčastňujú subjekty zo Slovenskej republiky ako investori alebo prijímatelia investície, realizáciou ktorej sa znižujú emisie skleníkových plynov, schvaľuje pred ich zahájením ministerstvo.

Súčasne sa upravujú aj obmedzenia požívania uvedených emisných jednotiek, ktoré sú riešené takým spôsobom, že pri realizácii projektov vo vymedzených prevádzkach nebudú takéto emisné jednotky vydávané.

**K bodu 20**

Upravuje sa nadpis ustanovenia tak, aby zohľadňoval časovú následnosť vykonávaných úkonov.

**K bodu 21**

Formulačná úprava, ktorá súvisí s úpravou definície kvóty vykonanou v bode 1.

**K bodu 22**

Upresňuje sa spôsob možného predaja kvót Ministerstvom životného prostredia SR, ktoré môže kvóty predať na dražbe kvót. Vykonala sa aj formulačná úprava, ktorá súvisí s úpravou definície kvóty podľa bodu 1.

**K bodu 23**

Vypustením pôvodných požiadaviek na obsah registra kvót, ktoré v súčasnosti ustanovuje nariadenie komisie č. 2216/2004 sa návrh zákona zosúlaďuje s uvedeným predpisom.

**K bodu 24**

Vypustenie uvedených odsekov sa navrhuje z rovnakého dôvodu ako je uvedené v bode 24.

**K bodu 25**

Formulačná úprava, ktorá súvisí s úpravou definície kvóty vykonanou v bode 1.

**K bodu 26**

Zosúlaďuje sa prevod kvót a jeho registrácia s požiadavkami podľa nariadenia komisie č. 2216/2004.

**K bodu 27**

Formulačná úprava, ktorá súvisí s úpravou definície kvóty vykonanou v bode 1.

**K bodu 28**

Formulačná úprava, ktorá súvisí s úpravou definície kvóty vykonanou v bode 1 a úprava ustanovenia, ktorá zdôrazňuje, že ide o dobrovoľné zrušenie kvót, ktoré môže vykonať aj sám splnomocnený zástupca.. Dobrovoľné zrušenie kvót je zavedené v súlade s príslušným ustanovením smernice ako mechanizmus možnosti, kedy sa niektorý z držiteľov kvót z vlastnej vôle môže rozhodnúť vzdať sa určitého množstva kvót, a zároveň prispieť k ochrane životného prostredia. Modelovým príkladom môže byť aktivita mimovládnej organizácie, ktorej záujmom je dosiahnuť zníženie emisií. Táto nakúpi kvóty a na základe uvedeného ustanovenia ich zruší, čím zníži celkové množstvo povolených emisií.

**K bodu 29**

Úprava ustanovenia, podľa ktorej budú povinní účastníci schémy odovzdávať správcovi registra len potvrdenie obvodného úradu životného prostredia a nie aj správu o emisiách. Taktiež sa vykonala formulačná úprava, ktorá súvisí s úpravou definície kvóty vykonanou v bode 1.

**K bodu 30**

Vzhľadom na úpravu vykonanú v novelizačnom bode 31 je povinnosť prevádzkovateľa bezpredmetná. Pôvodne znenie ustanovenia nahradila povinnosť prevádzkovateľa pri vyradení prevádzky zo schémy obchodovania.

**K bodu 31**

Ustanovujú sa nové kompetencie a povinnosti pre oprávneného overovateľa a správcu registra v súlade s požiadavkami nariadenia komisie č. 2216/2004.

**K bodu 32**

Ministerstvu životného prostredia SR sa v súlade s transponovanou smernicou zveruje povinnosť uverejňovať v národnom pláne prideľovania kvót pre skleníkové plyny percento možného použitia redukčných jednotiek z projektových aktivít.

**K bodu 33**

Formulačná úprava, ktorá súvisí s úpravou definície kvóty vykonanou v bode 1.

**K bodu 34**

Formulačná úprava, ktorá súvisí s úpravou definície kvóty vykonanou v bode 1.

**K bodu 35**

Upresňuje sa obsah informácií, ktoré je povinné Ministerstvo životného prostredia SR a správca registra sprístupňovať na internetovej stránke. Správa o emisiách skleníkových plynov bude správou výhradne o týchto emisiách a nie správou podľa § 13 ods. 1 písm. a) zákona.

**K bodu 36**

Dopĺňa sa obsah správ a údaje o používaní jednotiek zníženia emisií (ERU) a jednotiek certifikovaného zníženia emisií (CER).

**K bodu 37**

V celom texte zákona sa slovo prenos nahrádza slovom prevod čím sa zabezpečuje súlad s terminológiou nariadenia komisie č. 2216/2004.

**K bodu 38**

Dopĺňa sa názov kategórie činností, ktoré spadajú pod režim zákona, čím sa zohľadňuje usmernenie Európskej komisie k uplatňovaniu smernice transponovanej do zákona o obchodovaní s emisnými kvótami.

**K bodu 39**

Dopĺňajú a upresňujú sa činnosti zahrnuté do kategórie „Výroba a spracovanie železných kovov a spracovanie železných rúd“, ktoré spadajú pod režim zákona, čím sa zohľadňuje usmernenie Európskej komisie k uplatňovaniu smernice transponovanej do zákona o obchodovaní s emisnými kvótami.

**K bodu 40**

Do kategórie činností „Priemysel nerastných surovín“ sa do prílohy č. 1 tabuľky A dopĺňa spracovanie magnezitového slinku a výroba sklenných vlákien a kamennej vlny v súlade s usmernením Európskej komisie k uplatňovaniu smernice transponovanej do zákona o obchodovaní s emisnými kvótami.

**K bodu 41**

Zvyšuje sa spodná príkonová hranica spaľovacích zariadení z 10 MW na 15 MW, od ktorej budú tieto zariadenia povinne zaradené do schémy obchodovania.

**K bodu 42**

Z povinných účastníkov systému obchodovania sa vyčleňujú spaľovacie zariadenia, v ktorých sa výhradne spaľuje zemný plyn naftový a skvapalnené uhľovodíkové plyny“.

**K bodu 43**

Rovnako ako v bode 39 sa dopĺňa názov kategórie činností, ktoré spadajú pod režim zákona.

**K bodu 44**

Rovnako ako v bode 41 sa v tomto bode do tabuľky C prílohy č. 1 dopĺňa spracovanie magnezitového slinku.

**K bodu 45**

Príloha č. 6 k zákonu, v ktorej je zoznam preberaných právnych aktov Európskych spoločenstiev a Európskej únie sa dopĺňa o smernicu 2004/101/ES Európskeho parlamentu a Rady z 27. októbra 2004, ktorou sa mení a dopĺňa smernica 2003/87/ES o vytvorení systému obchodovania s kvótami emisií skleníkových plynov v rámci Spoločenstva s ohľadom na projektové mechanizmy Kjótskeho protokolu.

**K čl. II**

Ustanovenie splnomocňuje predsedu Národnej rady Slovenskej republiky na vydanie úplného znenia zákona v Zbierke zákonov.

**K Čl. III**

Účinnosť zákona sa navrhuje 1.marca 2007.

Bratislava 8. novembra 2006

Robert Fico v.r.

predseda vlády

Slovenskej republiky

Jaroslav Izák v.r.

minister životného prostredia

Slovenskej republiky